苏轼
入峡
自昔怀幽赏，今兹得纵探。
长江连楚蜀，万派泻东南。
合水来如电，黔波绿似蓝。
余流细不数，远势竞相参。
入峡初无路，连山忽似龛。
萦纡收浩渺，蹙缩作渊潭。
风过如呼吸，云生似吐含。
坠崖鸣窣窣，垂蔓绿毵毵。
冷翠多崖竹，孤生有石楠。
飞泉飘乱雪，怪石走惊骖。
绝涧知深浅，樵童忽两三。
人烟偶逢郭，沙岸可乘篮。
野戍荒州县，邦君古子男。
放衙鸣晚鼓，留客荐霜柑。
闻道黄精草，丛生绿玉篸。
尽应充食饮，不见有彭聃。
气候冬犹暖，星河夜半涵。
遗民悲昶衍，?孟昶従此入觐，王衍亦蜀主。
?旧俗接鱼蚕。
版屋漫无瓦，岩居窄似庵。
伐薪常冒崄，得米不盈甔。
叹息生何陋，劬劳不自惭。
叶舟轻远氵斥，大浪固尝谙。
矍铄空相视，呕哑莫与谈。
蛮荒安可驻，幽邃信难妉。
独爱孤栖鹘，高超百尺岚。
横飞应自得，远飏似无贪。
振翮游霄汉，无心顾雀鹌。
尘劳世方病，局促我何堪。
尽解林泉好，多为富贵酣。
试看飞鸟乐，高遁此心甘。